tartuNLP/wikipedia-smugri-20251201 huggingface dataset:
Eutelsat

Eutelsat ("The European Telecommunications Satellite Organization") on eurooppalainen tietoliikennesatelliitti-organisaatio.
Historia.
Eutelsat perustettiin valtioiden välisenä organisaationa vuonna 1977. Suomea edusti Posti- ja telelaitos. 
Nykyisin organisaatio on ranskalainen yritys, Eutelsat S.A., jonka pääkonttori on Pariisissa. Se on maailman kolmen suurimman satelliittitietoliikenneorganisaation joukossa. Nykyisin Ruotsin ja Suomen intressejä Eutelsatissa valvoo TeliaSonera.
Kesäkuussa 2025 kerrottiin Ranskan rahoittavan Eutelsatia 700 miljoonalla eurolla tarkoituksena kilpailla Starlinkin kanssa.
Organisaatio.
Se lähettää yli 2 100 televisiokanavan ja 970 radiokanavan ohjelmat, joiden kuluttajiin kuuluu yli 120 miljoonaa taloutta, jotka saavat signaalin joko oman vastaanottoantennin tai paikallisen Kaapeli-TV:n kautta. Satelliittien kautta lähetetään muun muassa digi-tv -kanavia. Suomessa lähetyksiä voi vastaanottaa noin 60–80 senttimetrin läpimittaisella lautasantennilla. Maksuttomasti katseltavia digitelevisiokanavia näkyy Suomessa satoja.
Tammikuussa 2012 yhtiön suurin omistaja espanjalainen Abertis Telecom (31% osuus) myi 16%-osuuden yhden miljardin euron hintaan. Kesäkuun lopulla Abertis myi 7% osuuden Eutelsatista Kiinan kansantasavallan CIC-yhtiölle (China Investment Corporation). Myyntihinta oli 385 miljoonaa euroa, joka tuotti 273 miljoonan euron voiton Abertikselle. Yhtiölle jäi 2,35 % osuus Eutelsatista.
Satelliitit.
Ensimmäinen Eutelsat 1-F1 lähetettiin 16. kesäkuuta 1983 geostationaariselle radalle. Se tunnetaan nykyään Hotbird-nimellä ja sen sijainti on 13 astetta itäistä pituutta. 
Nykyään Eutelsat Hotbird -satelliitteja on samalla sijaintipaikalla yhteensä viisi kappaletta, joista uusin Hotbird 8 lähetettiin radalle syksyllä 2006. Satelliittien toistimet ovat pääosin taajuusalueella 10,7–12,75 GHz.
Muita Eutelsatin käyttämiä sijainteja ovat:
Eutelsat W -sarjan satelliitteja (7°E, 10°E, 16°E, 21,6°E, 36°E ja 70,5°E) käytetään televisiokanavien lähettämisen lisäksi muuhun tiedonvälitykseen (internet-gatewayt, uutisvälitys tietotoimistoille, EBU). Näistä 36°E on käytössä erityisesti Venäjälle ja 70,5°E Lähi-itään. Useimmissa satelliiteissa on lisäksi suunnattavia lähetyskeiloja joita on kohdistettu tällä hetkellä mm. Madagaskarille, Turkkiin ja Länsi-Afrikkaan.
28. lokakuuta 2010 Ariane 5-raketilla laukaistu W3B-tietoliikennesatelliitti todettiin GEO-radalla täysin romuttuneeksi, sen ajoainetankki vuosi sitä tahtia, että satelliitti voidaan vain ajaa ns. hautausmaaradalle. Täten sen tuotto on vain vakuutuskorvauksen veroinen, joka voi olla hyvä, jos satelliitin lähetystehon liisaus olisi jäänyt vähäiseksi, muussa tapauksessa se merkitsee merkittävää tappiota. W3B:n tarkoitus oli myös kilpailla Afrikan tietoliikenneyhteystilauksista kiinalaisia tietoliikennesatelliitteja vastaan. Epäonnistuneen satelliitin laukaisun jälkeen mediassa esitettiin mahdollisena pudottaa satelliitti radaltaan, mutta pian tunnustettiin, että se jää avaruusromuksi vuosikymmeniksi.
Mitsubishi Starion

Starion oli japanilaisen Mitsubishi Motorsin vuosina 1982–1989 valmistama liftback-korinen urheiluauto. Kaksiovisen, nelipaikkaisen ja takavetoisen mallin voimanlähteenä toimi turboahdettu rivinelonen. Pohjois-Amerikassa Starionia myytiin nimillä "Dodge- ja Plymouth Conquest", vuosina 1984–1986 ja "Chrysler Conquest", vuosina 1987–1989. Starion on yksi ensimmäisistä japanilaisista turboahdetuista autoista.
Taustaa.
Starion tehtiin kilpailemaan GT -autojen luokassa muiden japanilaisten urheiluautojen, kuten Toyota Supran ja Nissan 300ZX:n kanssa. Starion turboahdettu nelisylinterinen moottori oli kilpailukykyinen lähes joka luokassa. Huonosta myyntimenestyksestään huolimatta media pitää edelleen Starionia turboahdettujen japanilaisten autojen aikakauden aloittajana.
Starionin moottori oli edessä, mutta auto oli takavetoinen, kuten useimmat urheiluautot. Starionissa oli myös ABS-jarrut, mutta vain takana. 
Starionia valmistettiin sekä kapeakorisena urheiluversiona että leveäkorisena ralliversiona. Auto oli luotettava ja siihen tehtiin valmistusajan aikana ainoastaan pieniä muutoksia. 
Starionin valmistus lopetettiin vuonna 1990, kun sen korvasi Mitsubishi 3000GT, joka perustui lähes täysin Mitsubishin aiemmin esittelemään HSX Sports -konseptiin. Starion toimi kuitenkin suunnittelun perustana myöhemmille Mitsubishin urheiluautoille, joita ovat mm. Mitsubishi Eclipse ja Mitsubishi Lancer Evolution-mallit.
Mallit.
Australia.
Kaikissa Australian malleissa on 2.0 -litrainen 4G63 -moottori.
Japani.
Myös suurimmassa osassa Japanin malleja on 2.0 -litrainen 4G63 -moottori, lukuun ottamatta 2.6 -litraisella 4G54 -moottorilla varustettua GSR-VR -mallia.
Roomalaiset numerot GSR -merkinnän jälkeen tarkoittavat auton varustelutasoa.
GSR-X - nahkasisustus, vakionopeudensäädin, automaattinen ilmastointi
Yhdysvallat.
Yhdysvalloissa ainoa moottorivaihtoehto oli 2.6-litrainen 4G54.
Eurooppa.
Euroopassa oli saatavilla kaksi mallia 2.0-litraisella moottorilla:
Šelkovskajan piiri

Šelkovskajan piiri () on hallintopiiri Tšetšenian koillisosassa. 
Šelkovskajan piiri perustettiin vuonna 1923. Alue rajoittuu Tšetšeniaan kuuluviin Naurskajan, Gudermesin ja Groznyin piireihin sekä Dagestaniin. Piirin hallinnollinen keskus on Šelkovskaja-niminen 9 200 asukkaan kylä. Vuonna 2001 koko piirin asukasluku, paossa olevat henkilöt mukaan lukien, oli 52 700. 
Pinta-alaltaan Šelkovskajan piiri on 299,4 neliökilometriä, eli se on pinta-alalaan suurin Tšetšenian piireistä. Alueen pituus pohjois-eteläsuunnassa on noin 50 kilometriä ja itä-länsisuunnassa 96 kilometriä. Asutus on keskittynyt pääasiassa etelään ja itään Terekjoen sekä parempien liikenneyhteyksien varsille. Alueen läpi kulkee Astrahanin–Kizljarin–Tšervlenno-Uzlovajan rautatie 72 kilometrin matkalta sekä Gudermes–Ištšerskaja–Prohladnyi-rataosuus 24 kilometrin matkalta. Alueen pääasiallinen autojen kulkuväylä on Stavropol–Prohladnyi–Mozdok–Kizljar–Krainovka-valtatie (115,6 km).
Kjell Carlström

Kjell Carlström (s. 18. lokakuuta 1976 Porvoo) on suomalainen maantiepyöräilijä, joka kilpaili ammattilaisena 2002–2011. Hän osallistui Ranskan ympäriajoon vuosina 2005, 2006 ja 2007. Hänen paras sijoituksensa Ranskan ympäriajossa on 8. etapin toinen sija vuodelta 2006. 
12. maaliskuuta 2008 Carlström voitti Pariisi–Nizza-ajon kolmannen etapin oltuaan loppukirissä irtiottokumppaniaan Clément Lhotellerie'tä parempi. He olivat lähteneet irti pääjoukosta yhdessä Bradley McGeen kanssa jo aivan etapin alkuvaiheissa. Kyseessä on yksi merkittävimmistä voitoista suomalaisen ammattipyöräilyn historiassa.
Carlström ajoi Amore &amp; Vita-Beretta -tallissa vuosina 2002–2004. Hän voitti vuonna 2003 Saaremaa Velotour -kilpailun 2. etapin ja kokonaiskilpailun. Hän oli voittanut saman kilpailun jo 2000. Hän oli vuonna 2003 paras myös Tour of Queenslandin 7. osuudella. Vuonna 2004 Carlström voitti Uniqa Classic -kilpailun 2. etapin ja kokonaiskilpailun.
Vuonna 2005 Carlströn siirtyi Liquigas-joukkueeseen. Hän voitti tuona vuonna Uniqa Classicin 3. etapin. Carlströmin sopimus jatkui vuoden 2009 loppuun. Kaudella 2010 Carlström siirtyi kilpailemaan brittiläiseen Team Sky -ammattilaistalliin..
Carlström ilmoitti lopettavansa ammattilaisuransa 28. joulukuuta 2011, kun Team Sky ei uusinut hänen sopimustaan. Hän toimi IAM Cycling -tallin apulaisjoukkueenjohtajana vuodesta 2013 tallin lopettamiseen, kauden 2016 loppuun saakka. Vuodesta 2017 hän on toiminut Israel Cycling Academyn urheilupäällikkönä.
Suomessa Carlström edusti TWD Länken -seuraa. Hän voitti maantieajon Suomen-mestaruuden 2000, 2004, 2009 ja 2011.
Carlströmin joukkuekaveri yritti saada Carlströmin käyttämään dopingia uransa alkuvuosina vuonna 2003, mutta päätti olla käyttämättä sitä.
Lars Høgh

Poul Lars Høgh Pedersen (14. tammikuuta 1959 Odense – 8. joulukuuta 2021) oli tanskalainen jalkapallomaalivahti. Hän pelasi kahdeksan ottelua Tanskan jalkapallomaajoukkueessa ja hänet valittiin Tanskan MM-joukkueeseen 1986 ja EM-joukkueeseen 1996. Hän pelasi MM-kilpailuissa 1986 kaksi ottelua. Hänet muistetaan kuitenkin parhaiten hienosta ja pitkästä urastaan Odense BK:ssa, jossa hän pelasi 817 ottelua vuodesta 1977 vuoteen 2000, jonka jälkeen hän lopetti jalkapallouransa 41 vuoden ikäisenä.
Anime-musiikkivideo

Anime-musiikkivideo, () josta yleisesti käytetty lyhenne AMV, on yhden tai useamman animesarjan tai -elokuvan otoksia käyttämällä editoitu musiikkivideo johonkin musiikkikappaleeseen. AMV:t leviävät helposti ja nopeasti Internetin kautta, eivätkä ne ole millään tavoin kaupallisia. Anime-musiikkivideoilla on useita tyylilajeja, joista tunnetuimpia ovat tiettyyn animeteokseen keskittyvät, tai yhden tai useamman teoksen hahmokaartia esittelevät musiikkivideot. Tunnetuista dubstep-yhtyeistä Nero on tehnyt anime-musiikkivideon Innocence-kappaleeseensa.
Anime-musiikkivideoita tehdessä käytetään erilaisia keinoja, jotta kuva ja ääni sulautuisivat yhteen ja loisivat molempia palvelevan kokonaisuuden. AMV:t ovat fanien tekemiä, eivätkä liity mitenkään kyseiseen artistiin tai yhtyeeseen. Kuitenkin eräät yhtyeet, kuten ranskalainen Daft Punk ovat tehneet virallisia musiikkivideoitaan animetyyliin. Näitä ei tule sekoittaa AMV:ihin.
Anime-musiikkivideoihin liittyy dōjinshi-kulttuuri, jossa on tehtävä työpanos taiteeseen muokkaamalla alkuperäistä jollakin tavalla. Japanilaisen tekijänoikeuslain mukaan suora kopiointi ei ole sallittua ilman tekijänoikeuden omistajan lupaa. AMV-videot kuitenkin usein sallitaan jos ne lisäävät kiinnostusta alkuperäiseen.
Historia.
Ensimmäisen AMV-videon tekijän on sanottu olevan James Kaposztas, joka vuonna 1982 käytti kahta videonauhuria yhdistääkseen kohtauksia "Space Battleship Yamato" -sarjasta The Beatlesin kappaleeseen "All You Need Is Love".
AMV-kilpailut.
AMV:iden yleistyessä on alettu järjestää AMV-kilpailuja (). Jotkut kilpailut asettavat teeman (esimerkiksi toiminta, yaoi, jne.), toisissa ei ole rajoituksia. Useimmiten kilpailut järjestetään anime- ja mangafanien massatapahtumissa, coneissa, vaikkakin kilpailuihin on usein ennakkoilmoittautuminen ja -karsinta. Coneissa järjestettävissä AMV-kilpailussa karsinnan läpäisseet videot näytetään yleisölle, ja voittajan päättää usein raati. Palkintoja voidaan jakaa ”Best in show” -palkinnon lisäksi esimerkiksi parhaasta toiminta-AMV:stä tai erikoisefektien käytöstä, mutta vain mielikuvitus on rajana.
Lahden Ursa

Lahden Ursa ry on tähtitieteen harrastusyhdistys, joka perustettiin Lahdessa vuonna 1948 Ursan paikallisosastoksi. Sen jäsenmäärä ylitti alussa Ursan pääosaston jäsenmäärän, ja yhdistys itsenäistyi kokonaan 1970-luvun alussa Ursan aloitteesta. Nykyisin yhdistyksessä on noin 150 jäsentä. Lahden Ursan toimitilat kaukoputkineen sijaitsevat Pirttiharjun vesitornissa. Tornissa oli 80-luvun lopussa 25 metriä korkea Foucault’n heiluri. Vuoden 2007 alussa jäsenet asensivat tähtitornin huipulle omalle jalustalle Meade 16″ LX200 GPS-SMT -kaukoputken, josta tuli tornin pääinstrumentti. Vanha Väisälä-kaukoputki laitteistoineen jätettiin entiselle paikalleen. Elokuussa 2009 yhdistys sai käyttöönsä yritysten ja yksityisten lahjoitusten turvin hankitun SBIG-CCD-kameran yötaivaan kuvaamiseen. Lahdessa on järjestetty Tähtipäivät vuosina 1976 ja 1998. Cygnus kesätapaamisen isäntänä vuonna 1991. em. tapahtumat järjestettiin yhteistyönä Ursan kanssa. Pirttiharjun vesitorni on rakennettu vuonna 1963 ja on edelleen säännöllisessä tähtiharrastuskäytössä sekä vesitornina Metsäkankaan, Pirttiharjun sekä Riihelän asuinalueille.
Pessi

Pessi tarkoittaa seuraavia:
Sukunimi.
3.1.2022 Pessi oli sukunimenä 390 henkilöllä.
Omar Naber

Omar Kareem eli Omar Naber (s. 7. heinäkuuta 1981 Ljubljana, Slovenian ST) on slovenialainen laulaja ja lauluntekijä. Hänen äitinsä on slovenialainen musiikinopettaja ja isä jordanialainen hammaslääkäri.
Naber edusti Sloveniaa vuoden 2005 Eurovision laulukilpailussa itse tekemällään laululla ”Stop”. Hän ei päässyt finaaliin, mutta sijoittui semifinaalissa kahdenneksitoista. Vuoden 2017 kilpailussa hän edusti uudestaan maata kappaleella ”On My Way”.
Naber julkaisi vuonna 2005 albumin "Omar".
Enkidu

Enkidu on Gilgameš-eepoksen keskeinen henkilöhahmo, päähenkilö Gilgamešin ystävä, jonka kuolema johtaa Gilgamešin pohtimaan elämän ja kuoleman arvoitusta ja etsintäretkelle ikuisen elämän tavoittelussa.
Enkidu on, kuten Gilgameš itse, jumalten muovaama ihminen, ylivertainen muihin nähden, ja hänelle vetää vertoja vain itse kuningas Gilgameš. Enkidu luotiin, koska ihmiset tuskastuivat Gilgamešin ylivertaisuuteen ja rukoilivat jumalilta apua. Jumalat tekivät Enkidusta Gilgamešin vihollisen, mutta taisteltuaan aikansa vihamiehet ystävystyivät. Sumerilaisissa Gilgameš-tarinoissa Enkidu on vain Gilgamešin palvelija, vaikka heidän suhteensa perustuukin ennemmin ystävyyteen kuin hierarkiaan. Anu aloitti hänen luomisensa. Hän sai sodanjumala Ninurtan uljauden ja pitkät aaltoilevat naismaiset hiuksensa Samuqanilta, karjan jumalalta.
Luontinsa jälkeen Enkidu vaelsi korpimaissa eläinten ja petojen keralla, mutta sitten metsästäjä, jonka pyyntiä Enkidu häiritsi, vei sanan Gilgamešille, joka neuvoi ottamaan kuninkaallisen kurtisaanin ja tämän avulla herättämään tässä muukalaisessa halun nautintoihin ja sitä kautta "sivistykseen". Metsästäjä vei kurtisaanin paikalle, missä Enkidu kävi, ja kun Enkidu näki viettelevän naisen, halu heräsi hänessä ja he seurustelivat monta päivää. Enkidun yrittäessä palata korpeen hänen askelensa eivät enää olleetkaan yhtä sukkelia ja metsän eläimet kavahtivat häntä. Kurtisaani otti kesyyntyneen Enkidun seuraansa ja vei tämän Gilgamešin luo. Ensin Enkidu halusi haastaa kuningas Gilgamešin, mutta kohdattuaan toisensa he ystävystyivät.
Aasialainen paradoksi

Aasialainen paradoksi on kansanterveydellinen ristiriita, jonka mukaan eräiden tautien esiintyvyys eräissä Aasian maissa ei selity pelkästään jo tunnetuilla tautien riskitekijöillä. 
Amerikkalaisen Yalen yliopiston julkaiseman artikkelin mukaan aasialainen paradoksi on se, että Aasiassa syöpä ja sydän- ja verisuonitaudit ovat harvinaisempia kuin länsimaissa runsaasta tupakoinnista huolimatta. Esimerkiksi japanilaisten miesten elinikä on maailman korkeimpia. Yalen yliopistossa kehitettiin vuonna 2006 teoria siitä, että vihreän teen runsas nauttiminen voisi selittää aasialaista paradoksia. Vihreässä teessä on antioksidantteja ja katekiineja, jotka saattavat suojata japanilaisia syövältä ja sydäntaudeilta. Vihreän teen epigallokatekiinit voivat estää kolesterolin hapettumista ja saattavat ehkäistä syöpäkasvainten kasvua sekä parantaa ruoansulatuselimistön, maksan ja munuaisten toimintaa.
"Etelä-aasialaiseksi paradoksiksi" on kutsuttu sitä, että korkean verenpaineen, diabeteksen ja sydäntautien esiintyvyys Intian kaupungeissa on suurempaa kuin länsimaissa, vaikka he ovat hoikempia ja syövät vähärasvaisempaa ruokaa. Sen on arveltu johtuvan rasvan kertymisestä vatsaonteloon, insuliiniresistenssistä, alentuneesta beertasoluaktiivisuudesta, sikiöaikaisesta aliravitsemuksesta, antioksidanttien puutteesta ja suuremmasta angiotensiini-muuntavien entsyymien pitoisuudesta.
Johan Henric Kellgren

Johan Henric Kellgren (1. joulukuuta 1751 – 20. huhtikuuta 1795) oli ruotsalainen runoilija, kriitikko ja lehtimies. Hän kirjoitti muun muassa rakkausrunoja ja satiireja. Kellgrenin tunnetuimpia runoja ovat ”Man äger ej snille för det man är galen” (1787) ja ”Dumboms lefverne” (1791, suom. ”Tyhmäsen elämäkerta”). Hän kuului ajan merkittävimpiin kulttuuripersooniin.
Henkilöhistoria.
Johan Henric Kellgren syntyi Flobyssä, Skaraborgin läänissä. Hänen vanhempansa olivat rovasti Jonas Kiellgren ja Elisabeth von Wulff. 
Kellgren opiskeli Turun akatemiassa vuodesta 1768, valmistui 1772 maisteriksi ja tuli 1774 latinankielisen runouden dosentiksi. Hän oli Aurora-seuran jäsen. Hän muutti Tukholmaan 1777.
Tukholmassa Kellgren toimi yliopistossa latinankielisen kirjallisuuden dosenttina. Vuonna 1780 hän sai Kuninkaallisen kirjaston kirjastonhoitajan viran ja oli vuodesta 1785 kuninkaan sihteeri. Hän kuului Utile dulci -seuraan ja perusti Stockholms-Posten -sanomalehden. Kellgren sai suurimman kunnianosoituksensa 1786, kun Kustaa III nimitti hänet Ruotsin akatemian jäseneksi 1786. Hän liittyi 1788 Ruotsin kuninkaalliseen musiikkiakatemiaan. 
Kellgrenin runoissa on paljon satiirista sävyä, mikä johti kiistoihin useiden kriitikoiden kanssa. Häntä oli runoilijana luonnehdittu terveen järjen edustajaksi, ironikoksi ja rationalistiksi, mutta hän saattoi olla myös intohimoinen rakkauslyyrikko, ja myöhäistuotannossaan hän oli romantiikan edelläkävijä. Erityisesti hänen myöhäisemmässä tuotannossaan näkyy vaikutteita Gotthold Ephraim Lessingiltä ja Johann Wolfgang von Goetheltä. Kellgren kirjoitti esipuheen Carl Michael Bellmanin teokseen "Fredmans epistlar" (suom. "Fredmanin epistoloita").
Kellgren kuoli keväällä 1795. Hänen kuolemansa jälkeen 1796 julkaistiin Kellgrenin kirjoituksia kolmiosaisena kokoelmana "Samlade skrifter".
Moloko

Moloko oli elektronista pop-musiikkia tuottanut yhtye Sheffieldistä Englannista. Yhtyeen muodostivat Róisín Murphy ja Mark Brydon. Ennen yhtyettä Murphyllä ei ollut musiikillista taustaa, mutta Brydon oli jo saanut nimeä tanssimusiikkipiireissä. Hän oli sekä remixannut että tuottanut itse musiikkia.
Historia.
Alun perin Róisín Murphy ja Mark Brydon tapasivat Sheffieldissä järjestetyissä juhlissa. Siellä ensin mainittu yritti vietellä jälkimmäistä. Heille muodostui sekä romanttinen että ammatillinen suhde. Iskurepliikistä oli tuleva heidän ensimmäisen albuminsa nimi.
Molokon ensimmäinen albumi "Do You Like My Tight Sweater?" ilmestyi vuonna 1995; se oli yhdistelmä tanssimusiikkia, trip-hopia ja funkia.
Toinen albumi "I Am Not a Doctor" ilmestyi vuonna 1998. Sillä julkaistu kappale, singlenäkin ilmestynyt "Sing It Back" nousi jo hitiksi, minkä myötä yhtye nousi yleiseen tietoisuuteen. Etenkin sen remix-versio oli tanssimusiikkipiireissä iso hitti.
Moloko menestyi myös kappaleella "The Time Is Now", joka on yhtyeen vuonna 2000 julkaistulla kolmannella albumilla "Things to Make and Do". 
Vuonna 2001 Moloko julkaisi remix-albumin "All Back to the Mine".
Murphyn ja Brydonin parisuhde päättyi juuri ennen kuin he alkoivat työstää neljättä albumiaan "Statues", joka ilmestyi vuonna 2003. Albumin julkaisua seuranneen kiertueen jälkeen yhtye hajosi.
Armenian jääkiekkomaajoukkue

Armenian jääkiekkomaajoukkue on edustanut Armeniaa kansainvälisissä jääkiekko-otteluissa. Maa liittyi Kansainväliseen jääkiekkoliittoon vuonna 1999. Joukkueen sijoitus Kansainvälisen jääkiekkoliiton IIHF:n jääkiekon maailmanrankinglistalla oli sen pelivuosina yleensä viimeinen (45.–49.). Maassa oli vuonna 2022 kolme jäähallia ja 120 rekisteröitynyttä miesjääkiekkoilijaa. 
Armenia osallistui Kansainvälisen jääkiekkoliiton maajoukkuetoimintaan vuonna 2004 ja lähetti joukkueen 3. divisioonan maailmanmestaruuskisoihin. Ensimmäiset kaksi vuotta Armenia oli IIHF:n maailmanrankingin viimeisenä joukkueena. Armenia on muun muassa vuosina 2004 ja 2005 hävinnyt Meksikolle maalein 0–48, Luxemburgille maalein 38–3, Etelä-Afrikalle maalein 1–33 ja Islannille maalein 30–0 . Sittemmin Armenia paransi peliään, ja sen maajoukkue kirjoitti jääkiekkohistoriaa vuoden 2006 3. divisioonan maailmanmestaruuskilpailuissa ottamalla historiansa ensimmäisen maaotteluvoiton Irlannista numeroin 6–0. Maalivahti Lavik Ghazaryan pelasi maajoukkueensa historian ensimmäisen nollapelin. Armenia sijoittui lopulta turnauksessa kolmanneksi. Vuonna 2007 joukkue vetäytyi kisoista. 
Vuonna 2010 Armenia järjesti itse 3. divisioonan maailmanmestaruuskisat, joissa se hävisi loppuottelun Pohjois-Koreaa vastaan maalein 2–5. Pian turnauksen jälkeen Armenian havaittiin käyttäneen luvattomia pelaajia, ja sen IIHF-pelihistoria mitätöitiin. Samana vuonna Kansainvälinen jääkiekkoliitto sulki Armenian määrittelemättömän pitkäksi ajaksi ulos toiminnastaan toistuneiden pelaajasääntörikkomusten vuoksi. Sen jälkeen sitä ei sen koommin ole sijoitettu maailman-rankingiin.
Irlannin jääkiekkomaajoukkue

Irlannin jääkiekkojoukkue edustaa Irlantia kansainvälisissä jääkiekko-otteluissa. Maa on liittynyt Kansainvälisen jääkiekkoliiton IIHF:n jäseneksi vuonna 1996. Vuonna 2022 Irlannissa oli 170 rekisteröitynyttä miesjääkiekkoilijaa, mutta ei yhtään jäähallia tai ulkokaukaloa. Seuraavana vuonna pelaajia oli 140, vuonna 2025 liki 200.
Historiaa.
NHL:ssä on vuosien varrella pelannut pelaajia, joilla on irlantilaiset sukujuuret. Irlannissa jääkiekkoa on pelattu 1980-luvulta alkaen. Ensimmäisen kerran Irlanti sijoitettiin IIHF:n ylläpitämään maailmanrankingiin vuonna 2004. Irlanti on osallistunut 2. ja 3. divisioonan maailmanmestaruusturnauksiin, ensi kerran vuonna 2004 ja viimeksi vuonna 2013. Vuonna 2007 Irlanti isännöi 3. divisioonan maailmanmestaruuskilpailuja Dundalkissa. Kisoissa loppuunmyyty yli 1 500-päinen katsomo sai kokea Irlannin nousun 2. divisioonaan. 
Maan viimeinen kaukalo suljettiin vuonna 2010. Irlannin jääkiekkokulttuurin hiipuminen liittyykin kaukaloiden puutteeseen. Enimillään maassa on ollut 1 100 rekisteröityä jääkiekkoilijaa. Vuonna 2017 maassa oli yhä noin 400 pelaajaa, mutta he pelasivat Pohjois-Irlannissa Belfastissa. Vuonna 2017 Irlannin jääkiekkoliitto etsi sijoittajia, jotta Dubliniin olisi saatu rakennettua kaukalo ja katsomo 2 500 hengelle.
Vuonna 2018 maajoukkue koottiin vuosien tauon jälkeen uudelleen, ja se osallistui IIHF:n Development Cupiin, jossa voitti kaksi pelaamistaan kolmesta ottelusta.
Meksikon jääkiekkomaajoukkue

Meksikon jääkiekkomaajoukkue edustaa Meksikoa kansainvälisissä jääkiekkoturnauksissa. Maa on liittynyt Kansainvälisen jääkiekkoliiton IIHF:n jäseneksi vuonna 1985. Vuonna 2021 maassa oli 18 jäähallia ja yli 800 rekisteröitynyttä miesjääkiekkoilijaa.
Tyndallisointi

Tyndallisointi on sterilointimenetelmä, jonka kehitti John Tyndall. Tyndallisoinnissa steriloitavaa esinettä tai bakteerien kasvualustaa käsitellään +100 °C:n lämpötilassa 15–30 minuuttia yhteensä kolme kertaa kolmena peräkkäisenä päivänä. Kunkin kiehutuksen jälkeen esinettä tai kasvualustaa säilötään yön yli +37 °C:n lämpötilassa. Tällöin itiöllisten bakteerien itiöt itävät ja seuraavan kerran keitetettäessä ne kuolevat. Toistamalla käsittely kolmasti pyritään varmistamaan kaikkien itiöiden itäminen ja kuolema.
Edut ja haitat.
Tyndallisointi on teknisesti autoklavointia yksinkertaisempi, mutta huomattavasti kauemmin aikaa vievä sterilointimenetelmä. Tyndallisoinnissa ongelmaksi voi muodostua runsaasti itiöitä sisältäviä kasvualustoja steriloitaessa bakteerien runsas kasvu, jolloin kasvualustaan kertyy kiehuttamisen jälkeen paljon kuollutta bakteerimassaa. Menetelmää ei voida myöskään käyttää veden tai puskuriliuosten sterilointiin.
Heather Graham

Heather Joan Graham (s. 29. tammikuuta 1970 Milwaukee, Wisconsin) on yhdysvaltalainen näyttelijä. Hän on näytellyt urallaan sekä televisiossa että elokuvissa.
Graham on ollut ehdolla Saturn-palkinnon saajaksi parhaana naisnäyttelijänä elokuvasta "Austin Powers – agentti joka tuuppasi minua" (1999). 
Grahamin isä oli töissä FBI:ssä, ja hänen äitinsä on ammatiltaan opettaja. Hänen nuorempi sisarensa on näyttelijä Aimee Graham. Siskokset saivat katolilaisen kasvatuksen.
Kyllä, herra ministeri

Kyllä, herra ministeri ("Yes Minister") ja sitä seurannut Kyllä, herra pääministeri ("Yes, Prime Minister") ovat brittiläisiä BBC:lle vuosina 1980–1988 tehtyjä satiirisen tilannekomedian keinoja käyttäviä televisiosarjoja. Sarjojen yhteensä 38 jaksosta vastasivat käsikirjoittajat Antony Jay ja Jonathan Lynn. Suomessa sarjoja on esittänyt Yle TV1. Satiirin pääkohteena sarjassa on ministeriöiden pysyvien virkamiesten valta suhteessa heidän vaihtuviin poliitikkoesimiehiinsä.
Sarjan alkutekstien piirrokset ja animaation teki Gerald Scarfe.
"Kyllä, herra ministerin" kahdesta ensimmäisestä kaudesta on tehty myös radioversio.
Vuonna 2000 British Film Instituten kyselyssä ammattilaiset valitsivat sarjan kaikkien aikojen yhdeksänneksi parhaaksi brittiläiseksi tv-ohjelmaksi.
Suomen Lähikauppa

Suomen Lähikauppa Oy oli suomalainen vähittäiskauppaa harjoittanut yritys. Sen valtakunnalliset vähittäiskauppaketjut olivat Siwa, Valintatalo ja Euromarket. Yhtiön toiminnot myytiin Keskolle ja sen nimi muutettiin K-Market Oy:ksi vuonna 2016.
Historiaa.
Yhtiö syntyi, kun Tradeka-yhtymän omistaman Tradeka Oy:n ja Wihurin omistaman Ruokamarkkinat-yhtiön liiketoiminnat yhdistettiin uudeksi Tradeka Oy:ksi 2005. Uuden yhtiön omistukseen tulivat Tradekalta myymäläketjut Siwa, Valintatalo ja Euromarket ja Wihurilta Ruokavarasto, Sesto ja Etujätti. Yhdistämisvaiheessa Tradeka-yhtymä omisti yhtiöstä 51,6 %, pääomasijoitusyhtiö Industri Kapital 31,8 %, Wihuri 15,9 % ja toimiva johto 1,7 %. Uuden kaupparyhmän hankintaa ja logistiikkaa hoiti Tuko Logistics. 
Elokuussa 2005 IK Partners hankki 32 %:n osuuden Tradeka Oy:n ja Ruokamarkkinat Oy:n yhdistetystä päivittäistavarakaupan liiketoiminnasta. Toiminnot yhdistettiin SLK:ksi, joka myytiin myöhemmin Triton helmikuussa 2012.
Tradeka Oy:n nimi muuttui Suomen Lähikauppa Oy:ksi joulukuussa 2008. 
Pietarissa toimineet Siwa-kaupat myytiin elokuussa 2009. Uuden lähikauppoihin keskittyvän strategiansa mukaisesti yritys luopui Euromarket-ketjusta; osa Euromarketeista myytiin S-ryhmälle ja Keskolle. 
Vuonna 2012 IK Investment Partners, Osuuskunta Tradeka-yhtymä ja Wihuri myivät Suomen Lähikauppa Oy:n koko osakekannan Triton Fund III -sijoitusrahastolle.
Vuoden 2013 lopussa yrityksellä oli 500 Siwa-myymälää, 161 Valintataloa ja yksi Euromarket. Suomen Lähikaupan liikevaihto oli vuonna 2013 noin 1 011,3 miljoonaa euroa. Yritysryppäässä työskenteli noin 5 170 henkilöä. Ryhmän markkinaosuus Suomen päivittäistavarakaupasta vuonna 2013 oli seitsemän prosenttia.
Kesko sopi ostavansa Suomen Lähikauppa Oy:n koko osakekannan 60 miljoonalla eurolla marraskuussa 2015. Huhtikuussa 2016 Kilpailu- ja kuluttajavirasto hyväksyi yrityskaupan, ja kauppa toteutui lopullisesti.
Yhtiön nimi vaihtui K-Market Oy:ksi.
Yhtiön kanta-asiakasohjelmana oli YkkösBonus vuoteen 2014 asti, jolloin ohjelma korvattiin uudella Pins-ohjelmalla. Pins-ohjelmassa oli mukana Suomen Lähikaupan lisäksi useita muita liikkeitä ja verkkokauppoja.
Suomen Lähikauppa julkaisi asiakaslehteä nimeltä "Me".
AtheOS File System

AtheOS File System ("AthFS", "AFS") on AtheOS-käyttöjärjestelmässä käytetty tiedostojärjestelmä, joka perustuu BeOS-käyttöjärjestelmässä käytettyyn Be File Systemiin (BeFS).
AFS:ää on käytössä myös Syllable-käyttöjärjestelmässä.
AFS käyttää samoja tietorakenteita kuin BeFS, tukee journalointia ja tukee samoja tiedostojen attribuutteja.
Tiedostojen indeksointi on osittain tuettu kuten myös "soft deletion", joka piilottaa tiedoston piilohakemistoon, kun käyttäjä antaa poistokomennon, ja tiedosto häviää vasta seuraavalla käynnistyskerralla.
Armenian apostolinen kirkko

Armenian apostolinen kirkko (, Hay Aṙak'elakan Yekeghetsi) eli Armenian ortodoksinen kirkko eli gregoriaaninen kirkko on Armenian perustuslaissa määritelty valtionkirkko. Se kuuluu ns. orientaaliortodoksisiin kirkkoihin. Armenian lisäksi kirkko on levinnyt armenialaisten siirtolaisten mukana muualle Lähi-itään ja sittemmin diasporaan kaikille mantereille, ja sillä on hiippakuntia näillä alueilla. 
Armenian apostolista kirkkoa johtaa Armenian Vagharšapatista käsin "koko Armenian korkein patriarkka ja katolikos" Karekin II. Etšmiadzinin pääkatolikaatin lisäksi kirkolla on toinen katolikaatti, Kilikian katolikaatti, jonka katolikoksen istuin on Libanonin Anteliaksessa. Sillä on autonominen asema Armenian kirkon sisällä, ja sen alaisuuteen kuuluu osa diasporassa olevia hiippakuntia Lähi-idässä, Kreikassa ja Amerikoissa. Niiden lisäksi kirkolla on kaksi erillistä alueellista patriarkaattia: Jerusalemin armenialainen patriarkaatti ja Konstantinopolin armenialainen patriarkaatti Turkissa.
Kirkon messukäytännöllä on yhteyksiä enemmän läntiseen kirkkoon kuin ortodoksiseen kirkkoon. Kirkkomusiikkina on armenialainen laulumusiikki. Kirkko noudattaa läntistä gregoriaanista kalenteria mutta viettää Kristuksen syntymäjuhlaa poikkeuksellisesti loppiaisena 6. tammikuuta. 
Kirkon johtajat valitaan demokraattisesti, ja jäsenet päättävät äänestämällä, ketkä papit saavat jatkaa tehtävissään. Papit saavat avioitua ennen vihkimystä.
Historia.
Armeniasta tuli kuningas Tiridates III:n (armeniaksi "Trdat") johdolla ensimmäinen kristitty valtio 300-luvun alussa. Armenialaisen legendan mukaan kristinusko tuli Armeniaan apostolien Taddeuksen ja Bartolomeuksen levittämänä ensimmäisellä vuosisadalla. Armenian apostolisen kirkon synnyinvuotena pidetään vuotta 301, ja siten Armenia on maailman vanhin kristitty valtio, vanhempi kuin antiikin Rooma. 
Kirkon varsinaisena perustajana pidetään Pyhää Gregorios Valontuojaa (k. 325). Kirkosta tuli 300-luvulla valtionkirkko, ja omakielisen Raamatun se sai seuraavalla vuosisadalla. Kirkosta tuli seuraavina vuosisatoina merkittävä instituutio armenialaisten kulttuurissa.
Georgian ortodoksinen kirkko irtaantui Armenian apostolisesta kirkosta 600-luvulla liittyen ortodoksiseen kirkkoon. Armenian apostolinen kirkko säilytti ehtoollisyhteyden muihin orientaaliortodoksisiin kirkkoihin.
Osmanien valtakunnassa Armenian kirkko tunnustettiin vuonna 1461 itsenäiseksi kirkoksi, jolle valtio nimitti patriarkat Istanbuliin ja Jerusalemiin. Se vastasi myös muiden kristittyjen kuin ortodoksien asioista valtakunnassa. Suurissa kaupungeissa syntyi 1800-luvulla vauras armenialainen kaupallinen eliitti, jolla oli kirkossa vaikutusvaltainen asema.
Vuonna 2015 kirkko kanonisoi kaikki armenialaisten kansanmurhassa kuolleet armenialaiset. Se kuinka monta henkilöä tarkalleen kanonisoitiin, ei ole selvillä, mutta luvuksi mainitaan toisinaan 1,5 miljoonaa.
Derek Fowlds

Derek James Fowlds (2. syyskuuta 1937 Wandsworth, Lontoo – 17. tammikuuta 2020 Bath) oli englantilainen näyttelijä. Suomessa hänet tunnetaan komediasarjasta "Kyllä, herra ministeri" ja sen jatko-osasta "Kyllä, herra pääministeri", sekä pitkään jatkuneesta draamasarjasta "Sydämen asialla", jossa Fowlds esitti ylikonstaapeli ja sittemmin pubinpitäjä Oscar Blaketonia.
Nuoruus.
Fowlds syntyi Balhamissa, etelä-Lontoossa vuonna 1937 Ketha ja James Fowldsille. Fowldsin ollessa neljävuotias hänen isänsä kuoli syöpään, minkä jälkeen perhe muutti Berkhamstediin. Siellä Fowlds alkoi käydä Aslynin koulua, missä hän sai kiinnostuksensa näyttelemiseen. 15-vuotiaana Fowlds jätti koulun ryhtyäkseen kirjanpainajan oppipojaksi, minkä ohella hän näytteli amatöörituotannoissa. Palveltuaan kaksi vuotta radio-operaattorina Britannian kuninkaallisissa ilmavoimissa (RAF) Fowlds voitti stipendin Royal Academy of Dramatic Artiin Lontooseen.
Ura.
Fowlds aloitti uransa ammattinäyttelijänä West End -tuotannossa "The Miracle Worker" vuonna 1961, minkä jälkeen hän esiintyi muun muassa näytelmissä "Run for Your Wife" sekä "Macbeth". 1960-luvulla hän näytteli myös useissa elokuvissa, kuten "Hotelli Paratiisi" (1966) sekä "Frankenstein vangitsi sielun" (1967). Vuosina 1969–1973 hän esiintyi "herra Derekin" roolissa lastenohjelmassa "The Basil Brush Show", jossa hän toimi vastaparina Basil Brush -nimiselle kettukäsinukelle.
The Basil Brush Shown jätettyään Fowlds näytteli televisiodraamassa "Edward the Seventh", jossa hän esitti Randolph Churchilliä, sekä useissa komediasarjoissa, kuten "Robin's Nest". Vuonna 1980 hän aloitti yksityissihteeri Bernard Woolleyn roolissa komediasarjassa "Kyllä, herra ministeri". Roolista tuli yksi Fowldsin tunnetuimmista, ja sen ansiosta hänen televisiouransa lähti nousuun. Fowlds esiintyi Woolleyn roolissa myös vuonna 1986 tehdyssä jatkosarjassa "Kyllä, herra pääministeri".
Muutama vuosi "Kyllä, herra pääministeri" -sarjan päättymisen jälkeen Fowlds valittiin Oscar Blaketonin rooliin draamasarjaan "Sydämen asialla" vuonna 1992. Fowldsin hahmo Blaketon oli sarjan alussa ylikonstaapeli, mutta ryhtyi eläkkeelle jäätyään pitämään ensin postitoimistoa ja sen jälkeen pubia. Rooli oli Fowldsin pitkäaikaisin: hän jatkoi roolissa sarjan loppuun 2010 saakka.
Yksityiselämä.
Fowlds oli kahdesti naimisissa. Ensimmäinen puoliso vuosina 1964–1973 oli Wendy Tory, jonka kanssa hän sai kaksi poikaa. Vuonna 1974 Fowlds avioutui näyttelijä Lesley Juddin kanssa: suhde päättyi eroon jo vuoden jälkeen, vaikkakin he erosivat virallisesti vasta vuonna 1978. Juddin jälkeen Fowlds oli parisuhteessa Jo Lyndseyn kanssa 36 vuoden ajan tämän kuolemaan 2012 saakka.
Fowlds julkaisi omaelämäkertansa "A Part Worth Playing" vuonna 2015. Hän kuoli keuhkokuumeen aiheuttamiin komplikaatioihin 82-vuotiaana sairaalassa Bathissa 17. tammikuuta 2020.
Kosti Katajamäki

Kosti Katajamäki (s. 26. helmikuuta 1977 Alajärvi) on suomalainen entinen ralliautoilija.
Ura.
Katajamäki voitti vuonna 2001 pienen N-ryhmän ja vuonna 2005 ison A-ryhmän Suomen mestaruuden. Kausina 2004 ja 2005 hän kiersi koko juniorien MM-sarjan Suzuki Ignisillä, loppusijoituksinaan neljäs ja viides. Katajamäen kartturina juniorien MM-sarjassa toimi Timo Alanne.
Marcus Grönholm hoiti kaudeksi 2006 Katajamäelle ja Alanteelle mahdollisuuden ajaa viidessä MM-rallissa Fordin tehdastallin kakkostiimissä Focus WRC05 -autolla. Parin paras sijoitus MM-rallissa oli Turkin rallissa 2006 saatu viides sija. Kisa jäi myös Katajamäen viimeiseksi MM-ralliksi. Tämän jälkeen hän jatkoi vielä SM-sarjassa kauteen 2010. Katajamäki lopetti aktiiviuransa vuonna 2010. Hän ajoi uransa viimeisellä kaudella SM-hopealle nelivetoluokassa.
Katajamäen kartturina toimi uran loppupuolella Lasse Hirvijärvi. Kaksikko saavutti kaudella 2007 rallin SM-pronssia isossa N-ryhmässä.
Salaatti

Salaatti on pääasiassa kasviksista tai juureksista, usein myös vihannes salaatista koostuva, yleensä kylmä ruokalaji. 
Toisinaan salaattiin lisätään myös hedelmiä, lihaa, kalaa tai muita vastaavia proteiinilähteitä.
Salaatti on hyvä osa ateriaa, sillä kasviksista saadaan runsaasti vitamiineja, kivennäisaineita ja ravintokuitua. Asiasta on olemassa monia ravintosuosituksia, ruokaympyröitä, -kolmioita ja lautasmalleja.
Usein salaattiin lisätään salaattikastiketta, joita on kehitetty eri salaatteihin hyvin monia erilaisia. Salaatin aineksina voi käyttää vihannesten lisäksi esimerkiksi lihaa, äyriäisiä, pastaa, munaa ja majoneesia.
Salaattia voidaan tarjoilla esimerkiksi alkuruokana tai kevyenä pääruokana. Sitä käytetään myös esimerkiksi leipien täytteenä. Voileipien välissä käytetään esimerkiksi munasalaattia, jonka käyttö on peräisin Yhdysvalloista ja missä sitä käytetään kolmiovoileipien välissä.
Salaatti on myös eräiden lehtivihannesten nimitys, esimerkiksi lehtisalaatti ja keräsalaatti ("Lactuca sativa") sukulaisineen. Kasvia tiedetään käytetyn ruokiin jo tuhansia vuosia , joten kokeilla on ollut runsaasti aikaa kehittää salaattiruokien variaatioita. Monet salaatit sisältävät runsaasti energiaa ja energiapitoisia valmistusaineita. Nimeä salaatti käytetään yleisesti silloinkin, kun valmistusaineissa ei ole lainkaan kyseistä kasvia.
Sana "salaatti" tulee ranskan kautta latinan sanasta "salata" ’suolainen’.
Orientaaliortodoksiset kirkot

Orientaaliortodoksiset kirkot ovat kristillisiä kirkkokuntia, joiden ominaisaluetta ovat erityisesti Pohjois-Afrikka ja Lähi-itä. Orientaalisista ortodokseista tuli Rooman valtionkirkon kanssa erillinen tunnustuskunta vuonna 451 pidetyn Khalkedonin kirkolliskokouksen myötä, kun niitä syytettiin monofysitismistä. Ne ovat siis eronneet muista kirkoista ennen katolisen ja ortodoksisen kirkon eroa suuren skisman myötä.
Orientaaliortodoksisia kirkkoja.
Orientaaliortodoksisista kirkoista kuusi on keskenään ehtoollisyhteydessä, mutta kuitenkin toisistaan hallinnollisesti täysin riippumattomia. Ne tunnustavat kolmen ensimmäisen kirkolliskokouksen päätökset (vuoteen 431 asti).
Lisäksi orientaaliortodokseihin luetaan joitakin kirkkoja, joilla ei ehtoollisyhteyttä edellisiin ole.
Nick Berry

Nick Berry (s. 16. huhtikuuta 1963, Woodford, Essex, Englanti) on englantilainen näyttelijä, joka on esiintynyt useissa televisiosarjoissa. Berry tunnetaan Suomessa parhaiten roolistaan konstaapeli Nick Rowanina draamasarjassa Sydämen asialla vuosina 1992–1998.
Berry on myös levyttänyt kaksi Isossa-Britanniassa hiteiksi noussutta singleä, jotka molemmat on julkaistu hänen televisioesiintymisiensä yhteydessä. Vuonna 1986 julkaistiin single "Every Loser Wins", ja vuonna 1992 single "Heartbeat (Sydämen asialla -sarjan tunnuskappale)". Hän on myös julkaissut kaksi albumia.
Berry meni naimisiin Rachel Robertsonin kanssa 1994 ja heillä on kaksi poikaa, Louis ja Finlay.
Aleksandrian koptilais-ortodoksinen kirkko

Aleksandrian koptilais-ortodoksinen kirkko (, ) on egyptiläinen orientaaliortodoksinen kirkkokunta. Sen perustajana koptit pitävät apostoli ja evankelista Markusta, joka perimätiedon mukaan koki marttyyrikuoleman Aleksandriassa vuonna 63. Noihin aikoihin Egyptiin alkoi muodostua kristitty yhteisö ja Aleksandriasta tuli vähitellen yksi merkittävistä kristinuskon keskuspaikoista. Egyptin koptilainen kirkko erosi Rooman kirkosta vuonna 451. Koptilainen kirkko uskoo ja pitää merkittävänä Jeesuksen ja hänen perheensä vierailua Egyptissä. Kirkon johtajaa kutsutaan Aleksandrian paaviksi. Kirkon nykyinen keskuspaikka on Kairossa.
Nykyisin koptikristityt muodostavat Lähi-idän suurimman kristityn ryhmän. Egyptin koko 79-miljoonaisesta väestöstä on eri lähteiden mukaan 9–10 % tai 18 % kopteja ja noin prosentti muita kristittyjä.
Luiz Felipe Scolari

Luiz Felipe Scolari, ComIH (s. 9. marraskuuta 1948 Passo Fundo, Rio Grande do Sulin osavaltio, Brasilia) on brasilialainen jalkapallovalmentaja. Hän on toiminut viimeksi kiinalaisseura Guangzhou Evergranden päävalmentajana.
Ura.
Peliurallaan ”Felipão” oli toppari, joka tunnettiin kovista otteistaan ja josta käytettiin lempinimeä ”kuorma-auto”. Scolari oli vahva pääpelaaja ja saattoi toisinaan ottaa vastustajien kanssa yhteen tappelujenkin muodossa. 
Valmentajana Scolarilla on tapana eläytyä peliin suurella tunteella ja antaa tuomareille ja pelaajille välitöntä palautetta.
Scolari valmensi Brasilian maajoukkueen maailmanmestariksi 2002 MM-kisoissa. Seuraavana vuonna hänestä tuli Portugalin maajoukkueen päävalmentaja. Scolari johdatti joukkueen 2004 EM-kisojen loppuotteluun, jossa se kuitenkin kärsi tappion Kreikalle.
Vuoden 2006 MM-kisoissa hän johti Portugalin pronssiotteluun. Ennen tappiota Ranskalle välierässä edelsi 12 ottelun mittainen tappiottomien MM-otteluiden valmennusputki.
Kotimaassaan Scolari on saavuttanut valmentajan roolissa menestystä myös seurajoukkuetasolla. Vuonna 1991 Criciúma voitti hänen johdollaan Brasilian Cupin. 1990-luvulla hän valmensi Grêmiota, kun se voitti kansallisen cupin ja liigamestaruuden sekä Copa Libertadoresin. Scolari saavutti Copa Libertadoresin voiton myös 1999 valmentaessaan Palmeirasia. 
11. kesäkuuta julkaistun tiedotteen mukaan Scolari aloittaa 1.heinäkuuta työnsä englantilaisen Chelsean valmentajana. Scolari kuitenkin irtisanottiin Chelseasta 9.helmikuuta 2009.
Huhtikuussa 2009 uutisoitiin, että Scolari olisi siirtymässä Angolan maajoukkueen päävalmentajaksi. 
Kesäkuussa 2009 Scolari allekirjoitti puolitoistavuotisen sopimuksen uzbekistanilaisseura PFK Budnjodkorin kanssa. Kovasta palkastaan huolimatta Scolari ei menestynyt Bunjodkorissa, vaan jätti seuran toukokuussa 2010. 
Kesäkuussa 2010 Scolari palasi valmentajaksi kotimaahansa allekirjoitettuaan 2,5-vuotisen sopimuksen Palmeirasin kanssa. Heinäkuussa 2010 Scolari johdatti Palmeirasin Brasilian cupin mestariksi. Pokaali oli Scolarin ensimmäinen sitten vuoden 2002 maailmanmestaruuden. Kausi 2012 sujui kuitenkin seuralta kehnommin ja Scolari sai syyskuussa 2012 potkut tehtävästään. 
Marraskuun lopussa 2012 Scolari palasi kymmenen vuoden tauon jälkeen Brasilian maajoukkueen päävalmentajaksi. Hän on ehtinyt voittaa joukkueensa kanssa nykypestissään Maanosaliittojen cupin 2013. Scolarin tavoitteena on luotsasta Brasilia menestykseen omissa MM-kisoissa 2014. 
Kesäkuussa 2015 Scolarista tuli kiinalaisen Guangzhou Evergranden päävalmentaja. Scolarin alaisuudessa Guangzhou dominoi Kiinan jalkapalloa voittaen kolme perättäistä Superliigan mestaruutta. Debyyttikaudellaan hän luotsasi seuran myös AFC Champions Leaguen mestariksi toista kertaa seuran historiassa. Scolari jätti Guangzhoun kauden 2017 jälkeen mestarina. 68-vuotias Scolari ei poissulkenut mahdollisuutta jatkaa valmennusuraansa Kiinassa, vaikka sopimus Guangzhoun kanssa päättyikin.
Etelä-Afrikan jääkiekkomaajoukkue

Etelä-Afrikan jääkiekkomaajoukkue edustaa Etelä-Afrikkaa kansainvälisissä jääkiekko-otteluissa. Maa liittyi Kansainvälisen jääkiekkoliiton IIHF:n jäseneksi vuonna 1937. Maassa oli vuonna 2021 noin 450 rekisteröityä miesjääkiekkoilijaa ja yhdeksän jäähallia.
Joukkue otti ensi kertaa osaa maailmanmestaruuskisoihin vuonna 1961 C-sarjassa, ja se on sittemmin noussut viisi kertaa 2. divisioonaan ja pudonnut viidesti takaisin 3. divisioonaan.
Sijoitukset maailmanmestaruuskisoissa vuodesta 1966 alkaen.
Kotikisojen järjestämisvuosi on kirjoitettu vahvennettuna.
Noodles

Kevin Wasserman (s. 4. helmikuuta 1963 Los Angeles, Kalifornia), taiteilijanimeltään Noodles, on The Offspring -yhtyeen soolokitaristi.
Wasserman toimi Dexter Hollandin ja Greg Kieselin käymän lukion vahtimestarina, josta hänet värvättiin bändiin 80-luvulla. Noodles soittaa suurimman osan The Offspringin kappaleiden teknisistä osioista. Noodles on värisokea.
Noodlesilla on neljä omaa kitaramallia: ilmastointiteipillä yksilöllisesti viimeistelty Ibanez NDM1, musta Ibanez NDM2, NDM3 ja NDM4.
Noodles elää avioliitossa Jackie Patrice Wassermanin kanssa. Heillä on tytär Chelsea Nicole Wasserman.
Tyyny

Tyyny on pehmeä, usein nukkuessa käytettävä päänalusta. Tyynyn tarkoituksena on tukea nukkujan tai lepääjän päätä, jotta se pysyisi kyljellään nukuttaessa suorassa. Tyynyä voi käyttää myös tukena paremman istuma-asennon saamiseksi. Silloin tyyny voi olla myös pehmikkeenä kovaa alustaa vasten. Tyynyjä käytetään myös koriste-esineinä esimerkiksi vuoteella tai sohvalla. Koristetyynyillä on usein epämukava nukkua niiden litteyden, paksuuden tai kovuuden takia.
Pikkulapsille oma tyyny voi olla rakas ja myös turvan tuoja, varsinkin jos sen muoto tai päällinen ovat yksilöllisiä. 
Tyynyä voidaan käyttää myös aseena leikkimielisessä tyynysodassa. Aseen teho perustuu tyynyn liikemäärään. Vuosittain vietetään maailman tyynysotapäivää (), johon ottaa osaa useita kymmeniä kaupunkeja ympäri maailmaa.
Rakenne.
Tyyny koostuu sisällä olevasta pehmusteesta ja päällyskankaasta. Tyynyissä on käytetty entisaikoina pehmusteena olkia. Nykyisin pehmusteena käytetään vaahtomuovia tai synteettisiä kuituja, jotka voivat olla profiloituja ilmavuuden aikaansaamiseksi. Joissakin tyynyissä pehmusteena käytetään untuvaa ja höyheniä.
Tyynyn sisus painuu aikaa myöten nukkujan pään painon vaikutuksesta. Tyynyä tulee aika ajoin pöyhiä ilmavuuden ja pehmeyden lisäämiseksi. Ennen vanhaan tyynyn oljet vaihdettiin tarvittaessa. Nykyisin kertakäyttökulttuurissa heikkolaatuinen, kovahkoksi muuttunut tyyny voidaan korvata uudella tyynyllä. Hyvälaatuiset tyynyt säilyttävät kuohkeutensa, kun niitä muistaa välillä pöyhiä.
Sängyn tyynyssä on päällä helposti pestävä vaihdettava puuvilla- tai pellavakankainen "tyynyliina". Tyynyliina suojaa tyynyä suusta tulevalta kuolalta, hiusten rasvalta ja hilseeltä. Tyynyliina suojaa myös poskilla olevilta epäpuhtauksilta. Koristetyynyissä tyynynpäällinen voi olla kirjailtu.
Tyynytyyppejä.
Lämpötyynyn sisällä on verkkovirralla lämmitettävä vastuslanka. Lämpöä tarvitaan sairauksien oireiden lievittämisessä esimerkiksi hammassäryssä tai nenäontelotulehduksissa.
Koristetyynyjä käytetään sohvilla tai vuoteilla sisustuksellisina koristeina. Koristetyynyt ovat yleensä nukkumistyynyjä pienikokoisempia. Tyynyn päällinen voi olla vaikkapa satiinia tai vohvelikangasta.
Terveystyyny on muotoiltu tyyny, joka antaa päälle parempaa tukea.
Sanan muita merkityksiä.
Purukumin palasia sanotaan usein tyynyiksi, koska ne ovat muodoltaan tyynymäisiä.
Akseli ja Elina

Akseli ja Elina on vuonna 1970 ensi-iltaan tullut Edvin Laineen ohjaama elokuva, joka on jatkoa kaksi vuotta aiemmin ensi-iltansa saaneelle "Täällä Pohjantähden alla" -elokuvalle. "Täällä Pohjantähden alla" pohjautuu Väinö Linnan "Täällä Pohjantähden alla" -trilogian kahteen ensimmäiseen osaan, kun taas "Akseli ja Elina" trilogian viimeiseen osaan. "Akseli ja Elina" ei menestynyt yhtä hyvin kuin edeltäjänsä. Jussi Jurkka voitti elokuvasta vuonna 1971 parhaan miespääosan Jussin (myös elokuvasta "Päämaja).
Yleisradion Tallennepalvelu julkaisi elokuvan VHS-kasettina vuonna 1988. Finnkino julkaisi elokuvan DVD:nä vuonna 2005 ja uudestaan seuraavana vuonna. VLMedia julkaisi elokuvan kolmannen kerran DVD:lle vuonna 2015. Elokuva on esitetty lukuisia kertoja televisiossa.
Juoni.
Elokuva alkaa siitä mihin edeltäjänsä jäi, kun Akselin elinkautinen tuomio vaihtuu ehdonalaiseksi vapaudeksi. Hän palaa kotiinsa yön pimedessä herättäen hämminkiä perheensä keskuudessa. Lapualaishenki nostaa päätään myös Pentinkulmalla, se henkilöityy kansakoulunopettajaan sekä pappilan rouvaan ja poika Salpakariin. Kivivuori kyyditään ja pahoinpidellään. Tästä vaiheesta elokuva jatkuu talvi- ja jatkosodan yli aina Kaarinan ja Auliksen häihin asti.
Vastaanotto.
"Akseli ja Elina" oli Suomen elokuvateattereissa 510 542 katsojallaan vuoden 1970 katsotuin elokuva. Myös toiseksi ja kolmanneksi katsotuimmat olivat kotimaisia, "Naisenkuvia" ja "Speedy Gonzales – Noin 7 veljeksen poika".
Paul Whitehouse

Paul Whitehouse (s. 17. toukokuuta 1958 Cardiff, Wales) on brittiläinen koomikko ja käsikirjoittaja, joka on tullut tunnetuksi etenkin komediasarjasta "Ruuvit löysällä" ("The Fast Show").
Johnny Depp on pitänyt Whitehousea ”kaikkien aikojen parhaana näyttelijänä”.
Finlantic

Finlantic (Oy Lentorahti-Finlantic Ab, työnimenä oli aluksi myös Finn-Atlantic) oli 1960-luvun alussa toiminut yksityinen suomalainen charterlentoyhtiö, joka lensi myös rahtia ympäri maailmaa. Yhtiö merkittiin kaupparekisteriin perustetuksi 18. huhtikuuta 1957, toiminta alkoi marraskuussa 1961 ja lakkasi virallisesti 1. elokuuta 1983.
Yritys toimi osoitteessa Erottajankatu 15-17. Se oli toiminnoiltaan varsin moderni, mm. rahtikapasiteettia yhtiö ei myynyt itse, vaan myynti hoidettiin ympäri maailmaa toimivien rahtioperaattoreiden välityksellä. Myös yhtiön lentäjät hankkivat rahtia eli toiminta oli osin kuin kauppamerenkulussa. Toisinaan rahdinhankinta matkan aikana oli välttämätöntä käyttöpääoman hankkimiseksi, jotta lentokoneisiin voitiin ostaa polttoainetta ja maksaa kenttämaksut.
Yhtiön keskeisiä perustaja- ja omistajatahoja olivat mainostoimisto Seitsenmainos ja Apu-lehti. Toimitusjohtaja ja yksi osakkaista oli Kar-Airilla myyntipäällikkönä toiminut Martti Palmujoki. Hallitukseen kuuluivat Aapo Tulkki, Mikko Kettunen, Antti Nahi ja Olli Lyytikäinen. Yhtiön lentäjiin kuului myöhemmin Maarianhaminan lentoturmassa kuollut Ilmari "Pitkä-Jim" Joensuu, joka sai yhtiössä ensimmäisenä Yhdysvalloissa tyyppikoulutuksen DC-6:een.
Koneet.
Yhtiöllä oli kaksi Douglas DC-6 -konetta. Ensimmäinen, OH-DCA, vuonna 1953 rakennettu DC-6 A/B, eli yhdistetty matkustaja- ja rahtiversio, oli yhtiön käytössä leasingilla Hawaiian Airlinesilta vuosina 1961-1963. Koneen nimi oli Havaijin kuningaskunnan perustajan mukaan Kamehameha. Se oli ensimmäinen Suomeen rekisteröity DC-6. Uutena kone oli kuulunut Slick Airwaysin laivastoon. Toinen kone, OH-DCB, oli myös rakennettu vuonna 1953 ja malliltaan matkustajakoneversio DC-6 B. Se oli yhtiön käytössä leasingilla Swissairilta lokakuusta 1962 toukokuuhun 1963.
Toiminnan päättyminen.
Yhtiö oli perustettu tilauslentotoimintaa varten, mutta joutui olosuhteiden pakosta painottamaan rahtilentoja. Toiminnan saaminen joustavaksi vaati kasvattamaan kapasiteettia, mikä taas edellyttäisi suurempaa pääomaa. Kolme peräkkäin sattunutta moottoririkkoa ja niistä aiheutuneet kalliit varajärjestelyt johtivat yhtiön vaikeuksiin eikä uusien osakkaiden hankkiminen onnistunut. Loppuvaiheessa jouduttiin turvautumaan kalliiseen, lyhytaikaiseen vekselirahoitukseen ja Finlantic haettiin konkurssiin 1963.
Garth Brooks

Troyal Garth Brooks (s. 7. helmikuuta 1962 Tulsa, Oklahoma) on
yhdysvaltalainen countrylaulaja ja lauluntekijä. Brooksin albumeja on myyty hänen 1980-luvun lopulla alkaneen uransa aikana Yhdysvalloissa yli 135 miljoonaa kappaletta.
Brooks on voittanut muun muassa kaksi Grammy-palkintoa, 17 American Music Award -palkintoa ja 36 Billboard Music Award -palkintoa. American Music Awards nimesi Brooksin "vuosikymmenen artistiksi" vuonna 2000.
Brooks lopetti uransa huipulla vuonna 2001 ja muutti takaisin Oklahomaan kasvattamaan lapsiaan. Hän teki paluun ja julkaisi uuden studioalbuminsa "Man Against Machine" vuonna 2014. Hän lähti levyn julkaisun myötä myös uudelle maailmankiertueelle.
Buharin

Buharin on sukunimi, joka on muun muassa seuraavilla henkilöillä: